Broj: 711-I-1925-M-156/23-02-19

Zagreb, 14. rujna 2023.

 **LANA LABAŠ**

 **direktorica-članica Uprave trgovačkog društva**

 **Poslovna zona Ivanec d.o.o.**

**Predmet: mišljenje na zahtjev obveznice Lane Labaš,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 04. rujna 2023. pod brojem 711-U-6814-M-156/23-01-4 zaprimilo je zahtjev za mišljenje koje je podnijela obveznica Lana Labaš, direktorica-članica Uprave trgovačkog društva Poslovna zona Ivanec d.o.o.

U podnesenom zahtjevu obveznica postavlja upit može li, ukoliko uz radno mjesto direktorice, ujedno obavlja i poslove sistematiziranog radnog mjesta voditelja za EU projekte primati dodatne naknade koje su joj kao direktoru društva zabranjene. Uz zahtjev za mišljenje obveznica dostavlja svoj Ugovor o radu iz 2009.g. kojim su definirani opseg i poslovi direktora trgovačkog društva Poslovna zona Ivanec d.o.o., aneks Ugovora o radu iz 2003.g. kojim se formaliziraju dodatni poslovi te zapisnike i odluke Skupštine društva kojima se odobrava dopuna osnovnog Ugovora o radu te zapisnik i odluku Skupštine iz 2016.g. kojim je propisan broj i ustroj radnih mjesta Voditelja EU projekta.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 24. sjednici održanoj 14. rujna 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Sukladno članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Iz dostavljene dokumentacije razvidno je da obveznica Lana Labaš, sukladno aneksu Ugovora o radu, uz obnašanje dužnosti direktorice-članice Uprave trgovačkog društva Poslovna zona Ivanec d.o.o. obavlja i poslove sistematiziranog radnog mjesta Voditelja EU projekta.

Stoga, u konkretnom slučaju obveznica koja uz obnašanje dužnost direktorice-članice Uprave trgovačkog društva Poslovna zona Ivanec d.o.o. obavlja i poslove sistematiziranog radnog mjesta Voditelja EU projekata te po osnovi obavljanja poslova tog radnog mjesta ostvaruje pravo na isplatu dodatnih naknada u smislu božićnice, regresa, jubilarne nagrade i dr. iste može primiti budući da se primanje navedenih naknada u tom slučaju ne bi smatralo dodatnim naknadama uz plaću za obnašanje dužnosti.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Lani Labaš, elektroničkom dostavom
2. Objava na internetskoj stranici Povjerenstva
3. Pismohrana